[image: ]H:\Ekonomia\INTERVE\EKIPO\DIRULAGUNTZAK\BDNS\2021\Convocatorias\2021G9990001 Convocatoria EU.docx


Gizarte Zerbitzuak

[bookmark: _GoBack]Zarauzko Udala
Gizarte Zerbitzuetako Departamentua



Hegoaldeko herrialde pobretuetan garapen proiektuak egiteko dirulaguntzak emateko 2021eko deialdia.



XEDAPEN HAUEK EZARTZEN DITUZTE OINARRI ARAUTZAILEAK :


1. Zarauzko Udalak dirulaguntzak emateko Ordenantza Orokor arautzailea (2018ko abenduaren 3ko Gipuzkoa Aldizkari Ofiziala, 232 zk.)

2. Gizarte Zerbitzuetako dirulaguntzak emateko Oinarri Espezifikoak (2019ko otsailaren 18ko Gipuzkoa Aldizkari Ofiziala, 33 zk.).





1. Helburua
2. Dirulaguntza eskatzeko baldintzak
3. Eskaerak
4. Proiektuen betebeharrak
5. Diruz lagundu daitezkeen gastuak
6. Dirulaguntza emateko prozedura
7. Balorazio irizpideak
8. Instrukzioa
9. Ebazpena
10. Dirulaguntzaren zenbatekoa
11. Zuzkidura eta aurrekontuko partida
12. Dirulaguntzaren ordainketa
13. Dirulaguntzaren xedea justifikatzea
14. Proiektua gauzatzeko eta justifikatzeko epea
15. Jarraipena
16. Publizitatea
17. Araudia
18. Errekurtsoak

1.	HELBURUA

Deialdi honen helburua da hegoaldeko herrialde pobretuetan bazterkeria kausen aurka borrokatzeko eta giza garapen iraunkorra eta bidezkoa sustatzeko kooperazio-proiektuak egiteko norgehiagoka prozeduraren bidez emango diren dirulaguntzak arautzea. 


Hegoaldeko herri pobretuetako leku behartsuenen garapen politiko, sozial eta ekonomikoa bultzatuko duten prozesuak eta proiektuak lagunduko dira. OCDEren GARAPENERAKO LAGUNTZAKO BATZORDEAREN LAGUNTZA HARTZAILEEN ZERRENDAn sartuta dauden herrialdeak dira. 


2.	DIRULAGUNTZA ESKATZEKO BALDINTZAK

Nortasun juridikoa duen irabazi-asmorik gabeko gobernuz kanpoko edozein elkarte, erakunde edo instituziok eskatu ahal izango ditu dirulaguntzak; horien jarduerak bat etorriko dira oinarri hauekin, eta Zarauzko udalerrian izango dute egoitza nagusia edo legez osatutako ordezkaritza (egoitza soziala Eusko Jaurlaritzaren ELKARTEEN ERROLDA NAGUSIAn inskribatuta).

Salbuespen gisa, udalerriarentzat interesgarriak diren kooperazio proiektuek ere laguntza jaso ahal izango dute, nahiz eta elkarte edo erakunde eskatzaileak Zarautzen ordezkaritza ofizialik ez izan. Kasu horietan, aldez aurretik oniritzia eman beharko du informazio-batzordeak.

Ezingo dute deialdi honetan arautzen diren dirulaguntzen onuradun izan:

· Azaroaren 17ko 38/2003 Legeak, Dirulaguntzei buruzkoak, 13.2 artikuluan aurreikusten duen egoeraren batean dauden pertsonak edo erakundeak.

· Uztailaren 28ko 26/2015 Lege Organikoak jarritakoaren arabera, sexu-delituengatik zigor administratibo, laboral edo penalak jaso dituzten pertsona fisikoak nahiz juridikoak

· Emakume eta Gizonen Benetako Berdintasunari buruzko martxoaren 22ko 3/2007 Lege Organikoan eta Emakume eta Gizonen Berdintasunerako 4/2005 Legean ezarritako betekizunak betetzen ez dituzten pertsona fisiko nahiz juridikoak.

· Emakume eta gizonen arteko berdintasunaren printzipioaren aurkako helburuak, sarbide-sistemak, funtzionamendua, ibilbidea, jarduera, antolaketa edo estatutuak dituzten, eta sexuaren, ideologiaren, jaioterriaren, nazionalitatearen edo sexu-joeraren ziozko diskriminazioa egiten duten pertsona fisikoak nahiz juridikoak (Emakumeen eta Gizonen Berdintasunerako Zarauzko Udal Ordenantzaren 38.artikulua).

· Berdintasunerako eta sexuagatik diskriminatuta ez izateko eskubidea urratzeagatik zigor administratibo, laboral edo penalak jaso dituzten pertsona fisikoak nahiz juridikoak (Emakumeen eta Gizonen Berdintasunerako Zarauzko Udal Ordenantzaren 38. artikulua).

Erakundeek, kasuen arabera, lekukotza judizialaren bidez edo ziurtagiri bidez egiaztatu dezake onuradun izaera lortzeko debekuetan sartuta ez dagoela. Eta agiri horiek eskuratu ezin direnean, horien ordez, erantzukizunpeko aitorpenak aurkez daitezke.

ZARAUZKO UDALAREN DIRULAGUNTZAK EMATEKO ORDENANTZA OROKOR ARAUTZAILEan agertzen diren baldintzez gain, beste hauek ere bete beharko dituzte erakunde horiek:

· Euren helburuak beteko direla bermatzeko behar adinako egitura eta gaitasun eraginkorra izatea, eta proiektuan hori behar bezala ziurtatzea.

· Tokiko bazkide bat izatea.

· Elkarteen erregistroan inskribatuta egotea.

Erakunde eskatzaile bakoitzeko proiektu bakar bat onartuko da.


3. ESKAERAK

Gizarte Zerbitzuetako Departamentuaren urteko deialdian zehazten den eskabide ofizialaren eredua betez egingo da eskaera, eta hilabeteko epean aurkeztu behar da, deialdi hau Gipuzkoako Aldizkari Ofizialean argitaratzen den hurrengo egunetik kontatzen hasita.

Eskaera Zarauzko Udalaren zerbitzu telematikoen bitartez egin ahal izango da: 

https://uzt.gipuzkoa.eus/WAS/AYTO/USCServicioCiudadanoVer15WEB/segundaPag.do?ayto=079&elem=11586

Edo, bestela, Udalaren Erregistro Orokorrean (Etxezabala, Kale Nagusia 29), astelehen, astearte, asteazken eta ostiraletan 7:30etik 15:00etara, eta ostegunetan 7:30etik 15:00etara eta 17:00etatik 19:00etara.

Eskaria aurkezteak esan nahi du deialdi honetan jasotako baldintza guztiak onartzen direla.

Dirulaguntzaren xede diren proiektuak II. Eranskineko inprimaki-ereduari jarraiki aurkeztuko dira.

Eskabidearekin batera honako dokumentazioa aurkeztuko da:

· Erakunde eskatzailearen pertsona arduradunaren edo ordezkariaren NANaren fotokopia. 
· GGKEa edo elkartea dagokion erregistroan inskribatuta dagoela frogatzen duen dokumentuaren fotokopia.
· Zarautzen legalki osatutako ordezkaritza duela frogatzen duen agiria, halakorik balego.
· Aurreikusitako gastuen eta diru-sarreren aurrekontua. Eskariaren xede diren ekintzengatik beste edozein laguntza zertan den adieraztea (emanda edo tramitean).
· Zinpeko aitorpena, adierazteko ez dela zigortua izan Euskal Administrazio Publikotik dirulaguntzaren bat jaso ondorengo betebeharrak ez betetzeagatik. 
· Zinpeko aitorpena, adierazteko, batetik, sexuaren ziozko diskriminaziorik ez dela egiten kideak aukeratzeko prozesuan ezta lan-jardunean ere, eta bestetik, zigor administratibo edo penalik jarrita eta indarrean ez duela sexu-diskriminazioagatik edo sexu-delituengatik.
· Zinpeko aitorpena, GGKE eta tokiko erakundearen arteko lankidetza-konpromisoa adierazten duena. 
· Zerga-betebeharrak eta Gizarte Segurantzakoak eta Zarauzko Udalarenak beteta daudela egiaztatzeko ziurtagiriak.
Betebehar horiek betetzen direla errazago egiaztatzeko, pertsona edo erakunde eskatzaileak baimena erantsi ahal izango du eskaeran organo emaileak zerga-betebeharren eta Gizarte Segurantzakoak betetzearen egiaztapena ziurtagiri telematikoen bidez lortzeko, eta kasu horretan ez ditu ekarri beharko horiei dagozkien egiaztapenak. 
· Entitate eskatzailearen estatutuak, lehendik Udalari entregatu bazaizkio izan ezik, baina estatutuak zein egun, organo edo bulegotan aurkeztu ziren adierazi beharko da, betiere dokumentu horiek loturik diren prozedura bukatu eta bost urte baino gehiago igaro ez bada.


Eranskinak Udaleko web-orrian daude.


4. PROIEKTUEN BETEBEHARRAK

Aurkeztutako proiektuek baldintza hauek bete beharko dituzte: 

a) Hegoaldeko herrialde pobretuetako tokiko bazkide baten bidez egitea. Tokiko bazkide hori nortasun juridikoa duen erakundea izango da, irabazi asmorik gabekoa, formalki eratutakoa eta dagokion erregistroan inskribatuta egongo da.
b) % 20an gutxienez beste diru-iturri batzuekin finantziatzea (erakunde eskatzailearen edo tokiko bazkideen ekarpenak edo beste finantziazio-iturri publiko edo pribatu batzuk). Tokiko bazkideen edo tokiko erakundeen eta beste onuradun batzuen ekarpen balioztatuak onartuko dira, frogagirien bidez ondo justifikatzen badira.
c) Proiektua ekonomikoki bideragarria izan dadila, eta koherentzia egon dadila proposatutako gastuen eta egin beharreko jardueren artean.
d) Proiektuaren aurrekontu zehaztua eta egin beharreko gastuen programazioa sartzea.
e) Aurreikusitako emaitzak lortzeko behar diren baliabideak ondo aurreikustea. 
f) GIZA GARAPEN IRAUNKOR ETA ENDOGENOaren paradigman sartuta egotea.
g) Genero ikuspegia edukiko dute.
h) Xede-biztanleria ez hartzea onuradun bezala, baizik eta eskubideen titular bezala.
i) Ez izatea noizbehinkako ekintza isolatuak, gizartea eraldatzeko estrategia zabalago batean sartuta egotea, eta etorkizuneko iraunkortasun ekologikoa eta soziala zehaztuta edukitzea. 
j) Garapen komunitarioko programen barruan burutzea, komunitate onuraduneko kideen partaidetza eta prestakuntza sustatzea, eta tokiko eta eskualdeko erakundeen garapena bultzatzea.
k) Kultura ez inposatzea eta komunitate hartzailearen idiosinkrasia eta ingurumena errespetatzea. 


5.	DIRUZ LAGUNDU DAITEZKEEN GASTUAK 

Kostu zuzenak izango dira diruz lagun daitezkeenak, baldintza hauekin:

a) Lurzoruak edo eraikinak erostea. Gauza berezi modura egindako erosketak izango dira, eta, nolanahi ere, frogatu beharko da instantzia publiko edo komunitario batentzat erosiko direla.
b) Eraikinak eta azpiegiturak egin edo birgaitzea.
c) Ekipoak eta materialak erosi eta garraiatzea.
d) Tokiko langileen kostuak.
e) Hara joandako langileen kostuak; Kooperantearen Estatutuak xedatutakoaren arabera, ez du gaindituko eskatutako dirulaguntzaren % 10eko muga.
f) Tokiko giza baliabideak gaitzeko eta trebatzeko kostuak.
g) Proiektuak funtzionatzeko kostuak, alegia, proiektua garatzeko behar diren material suntsigarriak eta beste hornidura batzuk erosteko kostuak, eskatutako dirulaguntzaren % 15eko mugarekin.
h) Errotazio fondoa, hau da, pertsona onuradunei maileguak emateko erabiltzen den zenbatekoa. Kasu honetan, aurreikusitako itzulketen zenbatekoa eta xedea adierazi behar dira.

[bookmark: WfCopyCase]Baldin diruz lagun daitekeen gastu baten zenbatekoa 50.000 eurotik gorakoa bada, obrako gauzatze-kostuen kasuan, edo 18.000 eurotik gorakoa bada, ekipamendu-ondasunen horniduren edo aholkularitza edo laguntza teknikoko enpresen zerbitzuen kasuan, erakunde onuradunak gutxienez hiru hornitzaileren eskaintzak eskatu beharko ditu, zerbitzua egiteko edo ondasuna entregatzeko konpromisoa hartu baino lehen; ez du halakorik egingo, ordea, diruz lagun daitekeen gastuaren eta/edo herrialdearen ezaugarri bereziak direla-eta merkatuan ez badago erakunde nahikorik horiek baldintza egokietan hornitzeko edo egiteko.

Eraginkortasun eta ekonomia irizpideen arabera egingo da aurkeztutako eskaintzen arteko aukeraketa. Memorian espresuki justifikatuko da aukeraketa hori, baldin ez bada eskaintza ekonomiko onena aukeratu. Aurkeztutako eskaintzak justifikazioan sartu beharko dira.

Diruz laguntzekoak izango dira, baita, zeharkako kostuak; proiektuarekin lotutako zuzeneko administrazio eta kudeaketa gastuak izango dira, alegia, proiektua identifikatu, formulatu, segimendua egin eta ebaluatzeko direnak. Eskatutako laguntzaren % 10ekoa izango da gehienez zeharkako kostuen portzentajea. 


6.	DIRULAGUNTZA EMATEKO PROZEDURA

Dirulaguntza hauek norgehiagoka araubidez emango dira, eta prozedura ofizioz hasiko da, Gipuzkoako Aldizkari Ofizialean urtero argitaratuko den deialdiaren bitartez.

Norgehiagoka prozedura bidez ematen diren dirulaguntzetan, lehenik, aurkeztutako eskaerak konparatzen dira; ondoren, lehentasun-ordena jartzen da, hurrengo puntuan jasotako balorazio-irizpideen arabera; eta, azkenik, irizpideak aplikatuta balorazio handiena lortu dutenei dirulaguntza esleitzen zaie, kreditu eskuragarriaren barruan eta deialdian jarritako mugarekin. Beraz, jarduerek puntuazio-hurrenkeraren arabera jasoko dute dirulaguntza, aurrekontuaren mugak eta baliabideak kontuan hartuta. 


7.	BALORAZIO IRIZPIDEAK

Irizpide eta balorazio-muga hauek kontuan izanda onartuko diren proiektuak hautatuko dira (gehienez 100 puntu). Gutxienez 50 puntu lortzen ez dituzten proiektuak ez dira diruz lagunduko.

Inplikatutako aldeen gaitasunari buruzkoak (gehienez 21 puntu):

· Erakunde eskatzaileak garapeneko lankidetza proiektuetan duen esperientzia (gehienez 7 puntu).
· Tokiko bazkidearen esperientzia eta gaitasuna (gehienez 7 puntu).
· Elkartearen parte-hartzea Zarauzko sentsibilizazio jardueretan eta elkartasun-sarean (gehienez 7 puntu).

Proiektuaren kalitate teknikoari eta inpaktuari buruzkoak (gehienez 67 puntu):

· Proiektuari buruzko informazioa: Proiektuak nola eta zein neurritan laguntzen duen lurraldearen eraldaketa sozialean eta xede-biztanleriaren bizi-baldintzak hobetzen.

· Proiektuaren aurrekarien, testuinguruaren eta justifikazioaren informazio argi eta zehatza (gehienez 4 puntu).
· Xede-biztanleriaren deskribapena: baldintza sozioekonomikoak, eta sexu eta adinaren arabera bereizitako datuak (4 puntu).  

· Zehaztasun osoz definitzen dira proiektuaren helburuak, adierazleak eta espero diren emaitzak, bai eta egiaztapen-iturriak ere (gehienez 5 puntu).

· Koherentzia dago ekintzaren justifikazioaren, planteatutako helburuen, proposatutako jardueren eta espero diren emaitzen artean (gehienez  6 puntu). 

· Entitate eskatzaileak eta tokiko bazkideak eraldaketa sozialerako daukaten estrategia zabalago batean sartuta dago proiektua; estrategia hori proiektuaren gauzatze hutsaren gainetik dago (gehienez 6 puntu).

· Xede-biztanleriaren parte-hartzea proiektua identifikatzen, egiten eta kudeatzen (gehienez 6 puntu).

· Genero ikuspegia kontuan hartzea (gehienez 7 puntu). 

· Zailtasun bereziak dituzten emakumeentzako, egoera zaurgarriagoan daudenentzako eta/edo diskriminazio– edo bazterkeria-egoeran daudenentzako proiektua izatea (gehienez 4  puntu).

· Diruz lagundutako ekintza egin ondoren, proiektua etorkizunean iraunkorra izatea (gehienez 6 puntu).

· Zarauzko Udalarentzat lehentasunezko interesa duen leku batean garatzea proiektua: Sahara edo kanpotik immigratuta Zarautzen bizi diren pertsona gehienen jatorrizko inguruak edo eskualdeak (gehienez 5 puntu).

· Xede-biztanleriaren balio kulturalak errespetatzea eta bultzatzea (gehienez 4 puntu).

· Jarduera-eremuko natur aberastasuna eta balio ekologikoak errespetatzea eta babestea, kalte ekologikorik sortu gabe (gehienez 4 puntu).

· Proiektua garatuko den eremu geografikoko Giza Garapenaren Indizea (gehienez 6 puntu). 

Bideragarritasun ekonomikoa (gehienez 12 puntu):

· Proiektuaren bideragarritasun ekonomikoa (gastuen aurrekontu xehatua); jardueren, baliabideen eta kostuen arteko erlazioa (gehienez 12 puntu).


8.	INSTRUKZIOA

1. Hauek dira dirulaguntzaren emakida-prozedura tramitatzeko eskumena duten organoak:

a) 	Instrukzioa (instrukzio-organoa): Gizarte Zerbitzuetako Departamentuan adskribatutako teknikaria.
b) 	Kide anitzeko organoa: dagokion batzordeko kideek osatutakoa.

2. Instrukzio-organoak egingo ditu, ofizioz, datuak zehazteko, eskuratzeko eta egiaztatzeko beharrezko iruditzen zaizkion ekintza guztiak, gero, horien arabera, ebazpen-proposamena egiteko.

3. Eskaera bakoitzari buruz egingo den aurrebaluazioarekin emango zaio hasiera instrukzio faseari. Aurrebaluazioan ziurtatuko da eskaera egin duen pertsonak betetzen dituela dirulaguntzaren onuradun izateko jarritako baldintzak, eta aurkeztutako dokumentazioa osatua eta zuzena dela.

4. Instrukzio-organoak eskaeren ebaluazioa egingo du, deialdian jarritako balorazio-irizpideen arabera.

5. Eskaerak ebaluatu ondoren, kide anitzeko organoak txostena egingo du, eta hor zehaztuko da zein den egindako ebaluazioaren emaitza.

6. Espedientea eta kide anitzeko organoaren txostena ikusita, instrukzio-organoak behar bezala arrazoitutako behin-behineko ebazpen-proposamena egingo du. Ebazpen-proposamen hori interesdunei jakinaraziko zaie.

Interesdunek argudiatutako egintzak, alegazioak eta probak bakarrik agertzen badira prozeduran eta horiek bakarrik hartzen badira kontuan, orduan, ez da entzunaldiaren izapidea egin beharrik izango. Kasu horretan, ebazpen-proposamena behin betikoa izango da.

7. Ebaluazioaren ondorioa dirulaguntza ez ematekoa baldin bada, behin betiko ebazpena eman aurretik, 10 eguneko epea eskainiko zaie interesdunei, entzunaldiaren tramitean nahi dituzten alegazioak aurkez ditzaten.


9.	EBAZPENA

1. Ebazpena egitea Zarauzko Udaleko Alkatetzari dagokio, edo, delegazioz, Tokiko Gobernu Batzarrari.

2. Dirulaguntza-lerro bakoitzaren oinarri arautzaile espezifikoetan xedatutakoaren arabera arrazoituko da ebazpena. Dena den, prozeduran frogatuta gelditu beharko dira hartuko den ebazpenaren oinarriak, dirulaguntzak arautzen dituzten irizpide objektiboen arabera.

3. Dirulaguntza emateko ebazpenak espresuki adierazi beharko ditu honako hauek: dirulaguntzaren xedea, dirulaguntza eskuratuko duen eskatzailea edo eskatzaileen zerrenda, zenbatekoa, ordaintzeko erak eta epeak eta dirulaguntza lerro bakoitzaren oinarri espezifiko arautzaileetan eskatzen diren gainerako baldintzak eta betebeharrak. Era berean, ebazpenak adierazi beharko ditu haren aurka zer errekurtso jar daitezkeen, zein organoren aurrean aurkeztu behar diren eta zein epe dagoen hori egiteko, beti ere interesdunek egoki iritzitako beste edozein errekurtso erabiltzeko eskubideari utzi gabe.

4. Gehienez sei hilabetean eman eta jakinaraziko da prozeduraren ebazpena. Deialdia argitaratzen den egunaren biharamunetik hasiko da kontatzen epe hori.

5. Oinarri hauetan aurreikusten diren dirulaguntzak emateko prozedurari dagokionez, gerta daitezkeen presuntziozko egintzak ezeztatzaileak izango dira, urriaren 1eko 39/2015 Legeak, Administrazio Publikoen Administrazio Prozedura Erkidearenak, 24. artikuluan xedatutakoaren arabera.

6. Prozeduraren ebazpena interesdunei jakinaraziko zaie, urriaren 1eko 39/2015 Legeak 40. artikuluan xedatutakoaren arabera, eta jakinarazpen hori artikuluak berak jasotzen dituen xedapenenekin bat etorrita egingo da. Horrez gain, Zarauzko Udalaren web-orrian ere argitaratuko dira emandako dirulaguntzak.


10.	DIRULAGUNTZAREN ZENBATEKOA

Proiektu bakoitzerako dirulaguntzaren zenbatekoa ezingo da 18.000,00 eurotik edo aurrekontu osoaren % 80tik gorakoa izan. 

Hautatutako proiektuei emandako dirulaguntzen zenbatekoa, oro har, eskatutako laguntzaren % 100ekoa izango da. Kasu berezietan, eskatutakoa baino kopuru txikiagoa ere eman dezake Udalak, proposatutako gastuak aztertu ondoren eta justifikatutako arrazoiengatik, baldin eta horrek jardueraren bideragarritasuna kolokan jartzen ez badu. 

Onartu beharreko dirulaguntzak murriztu ahal izango dira, denak portzentaje berean, hautatutako proiektuen artean aurrekontu-kontsignazio erabilgarriak soilik partzialki estaltzen duen azken proiekturen bat edo batzuk sartzeko. 

Deialdian kontsignatutako kreditua nahikoa bada jarritako baldintzak betetzen dituzten eskaera guztiei erantzuteko, ez da beharrezkoa izango lehiaketaren prozedurak berez dakarren lehentasun-ordena jartzea.

Baldin behin-behineko ebazpen-proposameneko dirulaguntzaren zenbatekoa txikiagoa bada aurkeztutako eskaeran dagoena baino, Zarauzko Udalak eskatu ahalko dio onuradunari bere eskaera berriz egin dezala, konpromisoak eta baldintzak bat etor daitezen eman daitekeen dirulaguntzarekin. Dena den, eskaera berri horrek ere errespetatu egin beharko ditu dirulaguntzaren helburua, baldintzak, xedeak eta eskaerei jarritako balorazio-irizpideak.


11.	ZUZKIDURA ETA AURREKONTU PARTIDA

Deialdi honen bidez dirulaguntzak emateko zenbatekoa gehienez ere 194.000,00 eurokoa da, aurrekontuko  0501.481.02.231.81  2021 partidan egoztekoa.  


12.	DIRULAGUNTZAREN ORDAINKETA 

Deialdi honen bidez diruz lagunduko diren ekintzen berezitasunei erreparatuta, zenbatekoaren % 70 dirulaguntza ebazten denean ordaindu ahal izango da, eta gainontzeko % 30a diruz lagundutako jarduera amaitu eta hori behar bezala justifikatu ostean.

Dena den, ordainketak aurreratu ahal izango dira (dirulaguntza emateko ebazpenean zehaztutako moduan), baldin eta aurretik justifikatzen bada finantzazio hori beharrezkoa dela diruz lagundutako jarduerak aurrera eramateko.


13.	DIRULAGUNTZAREN XEDEA JUSTIFIKATZEA

Udaleko Ordenantza Orokorraren 22.1.d) artikuluan jartzen duen bezala, onuradunak bere gastu eta diru-sarrera guztien kontuak aurkeztu beharko ditu (urteko jarduerak egiteko dirulaguntzen kasuan) edo jarduera edo programa espezifiko bati dagozkion guztiak (jarduera edo programa zehatz bat egiteko ematen den dirulaguntzaren kasuan). Beraz, diruz lagundutako proiektuaren, jardueraren edo programaren % 100 justifikatu behar du. Justifikatutako gastuak aurrekontuan sartutakoak baino txikiagoak badira, portzentaje berean murriztuko da emandako dirulaguntza. 

Justifikatzeko, Justifikazio Kontu Sinplifikatua erabili ahalko da, 887/2006 Errege Dekretuak, uztailaren 21ekoak, 75. artikuluan jartzen duen moduan, eta dokumentazio hau edukiko du:

· Dirulaguntzaren emakidan jarritako baldintzak bete direla justifikatzeko jarduera-memoria bat; egindako jarduerak eta lortutako emaitzak adieraziko dira bertan.

· Jardueraren gastuen eta inbertsioen ordainketaren aitorpen arduratsua, honakoak adierazita: hartzekodunaren eta dokumentuaren identifikazioa, zenbatekoa, jaulkipen-data eta, hala badagokio, ordainketa-data. Dirulaguntza gutxi gorabeherako aurrekontu baten arabera ematen bada, gertatutako desbiderapenak adieraziko dira.

· Diruz lagundutako jarduera finantzatu duten beste diru-sarrera edo dirulaguntza batzuen aitorpen arduratsua, haien zenbatekoa eta jatorria adierazita.

· Hala badagokio, aplikatu gabeko soberakinen eta horietatik sortutako interesen itzuleraren ordainketa-gutuna.

“Moneta-unitateak” izeneko lagin-teknikaren bidez egiaztatuko dira gastuaren frogagiriak, dirulaguntzaren aplikazio egokiari buruzko arrazoizko ebidentzia lortzeko.

Edonola ere, gastuen jatorrizko frogagiriak edo froga-balio bereko beste agiri batzuk izango dira gastuen frogagiriak. Agiriok balioa edota eraginkortasun administratiboa izango dute merkatuko trafiko juridikoan, erregelamendu bidez jarritakoaren arabera. Hegoaldeko herrialde pobretuetan egiteko proiektuen justifikazioetan ere onartuko dira gastuen justifikanteen fotokopiak, baldin benetakotasun-ziurtagiri batekin badatoz eta proiektuarekiko zuzeneko lotura adierazten bada kontzeptuan.

Dirulaguntza justifikatzeko txostena, lehentasunez, euskaraz idatziko da, interesdunek bi hizkuntza ofizialetako edozeinetan harremanak izateko duten eskubideari utzi gabe.


14.	PROIEKTUA GAUZATZEKO ETA JUSTIFIKATZEKO EPEA

Dirulaguntza eman den urtean bertan hasi behar da proiektua, eta gehienez 15 hilabeteko iraupena izango du, dirulaguntza hartzen denetik kontatzen hasita. Dena den, Zarauzko Udalari jakinarazi beharko zaio zein egunetan hasi den esku-hartzea.

· Programa garatzeko arduradun bezala adierazitako taldeari edo erakundeari egindako diru-transferentziaren justifikantea aurkeztu beharko da.

Diru-transferentziaren justifikazioa 2 hilabeteko epean egin beharko da, dirulaguntza jaso zenetik kontatzen hasita.

· Diruz lagundutako jarduera amaitzen denetik gehienez ere 3 hilabeteko epean aurkeztu beharko dira gastuen frogagiriak, jarduera memoria eta memoria ekonomikoa.


15.	JARRAIPENA

Udalak erakundeei deituko die kooperazio proiektuen jarraipena eta ebaluaketa egiteko.


16.	PUBLIZITATEA

Udalaren web-orrian eta iragarki-taulan argitaratuko da emandako dirulaguntzen zerrenda.

Bestalde, diruz lagundutako edonolako programa, jarduera, inbertsio edo ekimenaren izaera publikoari buruzko publizitatea egin beharko du dirulaguntzaren onuradunak (euskaraz).


17.	ARAUDIA

Deialdi honetan aurreikusi ez den orotan arau hauek aplikatuko dira: azaroaren 17ko Dirulaguntzen 38/2003 Lege Orokorra (azaroaren 18ko BOE); horren garapenerako Erregelamendua, uztailaren 21eko 887/2006 Errege Dekretuaren bidez onartua (uztailaren 25eko BOE); eta Zarauzko Udalak dirulaguntzak emateko Ordenantza Orokor arautzailea (2018ko abenduaren 3ko GAO, 232 zk.) eta Gizarte Zerbitzuetako dirulaguntzak emateko  Oinarri Espezifikoak (2019ko otsailaren 18ko GAO, 33 zk.).


18.	ERREKURTSOAK
Deialdi honen aurka, berraztertze-errekurtsoa jarri ahal izango da, hilabeteko epean, deialdia onartu duen organo eskudunaren aurrean; edo zuzenean inpugnatu ahal izango da, bi hilabeteko epean, Administrazioarekiko Auzien Epaitegiaren aurrean.

Epeak, bi kasuetan, oinarri hauen argitalpenaren biharamunetik hasita kontatuko dira.

